21 หุ้นเล็กกวาดกำไรปี 65 โตกว่า 100% ชู SALEE ม้ามืด 145 เท่าตัว
เปิดรายชื่อหุ้น mai จำนวน 21 หุ้นที่โกยกำไรปี 65 โตเกิน 100% นำทีมโดย SALEE โตสูงสุดกว่า 145 เท่าตัว 114 ล้านบาท เทียบกับช่วงเดียวกันของปีก่อน
เปิดรายชื่อหุ้น mai จำนวน 21 หุ้นที่โกยกำไรปี 65 โตเกิน 100% นำทีมโดย SALEE โตสูงสุดกว่า 145 เท่าตัว 114 ล้านบาท
13 มี.ค. 2566

สิ้นสุดการประกาศผลประกอบการงวดปี 2565 ของบริษัทจดทะเบียนในตลาดหลักทรัพย์ไปเป็นที่เรียบร้อย ทั้งนี้ทาง “ข่าวหุ้นธุรกิจออนไลน์” จึงทำการรวบรวมบริษัทในตลาด เอ็ม เอ ไอ (mai) ที่ประกาศตัวเลขกำไรสุทธิเติบโตก้าวกระโดด เมื่อเทียบกับช่วงเดียวกันของปีก่อนที่มีกำไรสุทธิ
โดยเพื่อให้นักลงทุนเห็นถึงศักยภาพของตัวบริษัท และชื่นชมฝีมือของผู้บริหารในการบริหารจัดการธุรกิจที่ยอดเยี่ยม แม้ว่าจะเป็นบริษัทขนาดเล็กก็ตาม แต่การทำกำไรอย่างก้าวกระโดดไม่แพ้บริษัทขนาดใหญ่
ทั้งนี้ การรวบรวมเป็นบริษัทที่มีกำไรสุทธิเพิ่มขึ้นกว่า 100% หรือ (เกิน 1 เท่าตัว) เมื่อเทียบกับช่วงปีก่อนที่มีกำไรสุทธิ ได้แก่ SALEE, TMI, AU, WARRIX, FLOYD, THANA, UREKA, AMA, QLT, IRCP, SAAM, ARIP, HPT, IND, PROEN, SLM, PRI, CPANEL, SICT, TRV และ TAKUNI
สำหรับรายละเอียด บริษัท สาลี่อุตสาหกรรม จำกัด (มหาชน) หรือ SALEE รายงานผลการดำเนินงานงบปี 2565 สิ้นสุดวันที่ 31 ธันวาคม 2565 มีกำไรสุทธิ 114.46 ล้านบาท เพิ่มขึ้น 14,553.27% เมื่อเทียบงวดเดียวกันของปีก่อนมีกำไรสุทธิ 0.78 ล้านบาท เนื่องมาจากยอดขายเพิ่มขึ้นจากการขยายกลุ่มลูกค้าใหม่ๆ และจากตลาดโลกที่เริ่มฟื้นตัวจากสถานการณ์โควิด-19 โดยเฉพราะธุรกิจด้านรับจ้างผลิตชิ้นรส่วนพลาสติก
บริษัท ธีระมงคล อุตสาหกรรม จำกัด (มหาชน) หรือ TMI รายงานผลการดำเนินงานงบปี 2565 สิ้นสุดวันที่ 31 ธันวาคม 2565 มีกำไรสุทธิ 30.21 ล้านบาท เพิ่มขึ้น 5,364.72% เมื่อเทียบงวดเดียวกันของปีก่อนมีกำไรสุทธิ 0.55 ล้านบาท เป็นผลมาจากรายได้จากการขายเพิ่มขึ้น เนื่องจากรายได้เริ่มกลับเข้าสู่ภาวะปกติฟื้นตัวจากปี 2564 ที่สถานการณ์โควิด-19 มีความรุนแรง รวมถึงรายได้ที่เติบโตขึ้นจากการได้รับงานของหน่วยงานราชการเพิ่มมากขึ้น
บริษัท อาฟเตอร์ ยู จำกัด (มหาชน) หรือ AU รายงานผลการดำเนินงานงบปี 2565 สิ้นสุดวันที่ 31 ธันวาคม 2565 มีกำไรสุทธิ 118.48 ล้านบาท เพิ่มขึ้น 2,564.67% เมื่อเทียบงวดเดียวกันของปีก่อนมีกำไรสุทธิ 4.45 ล้านบาท ซึ่งสอดคล้องกับรายได้จากการขายที่เพิ่มขึ้น ประกอบกับการบริหารจัดการที่ดีและผลจากการประหยัดต่อขนาด (Economies of scale) จากจำนวนสาขาและยอดขายที่เพิ่มขึ้น
บริษัท วอริกซ์ สปอร์ต จำกัด (มหาชน) หรือ WARRIX รายงานผลการดำเนินงานงบปี 2565 สิ้นสุดวันที่ 31 ธันวาคม 2565 มีกำไรสุทธิ 128.49 ล้านบาท เพิ่มขึ้น 802.31% เมื่อเทียบงวดเดียวกันของปีก่อนมีกำไรสุทธิ 14.24 ล้านบาท เป็นผลมาจากรายได้เพิ่มขึ้นในทุกช่องทางการขาย จากสถานการณ์โควิดที่ดีขึ้น ส่งผลให้ช่องทางขายออฟไลน์กลับมามีประสิทธิภาพมากขึ้น รวมถึงการบริหารต้นทุนขายที่ดีขึ้น
บริษัท ฟลอยด์ จำกัด (มหาชน) หรือ FLOYD รายงานผลการดำเนินงานงบปี 2565 สิ้นสุดวันที่ 31 ธันวาคม 2565 มีกำไรสุทธิ 24.08 ล้านบาท เพิ่มขึ้น 349.09% เมื่อเทียบงวดเดียวกันของปีก่อนมีกำไรสุทธิ 5.36 ล้านบาท นอกจากนี้บริษัทฯสามารถบริหารต้นทุนงานก่อนสร้างลดลงต่ำกว่างบประมาณที่กำหนดไว้ จึงส่งผลให้กำไรขั้นต้นในปี 2565 สูงขึ้นอย่างมีนัยสำคัญ
ส่วนรายละเอียดตัวเลขผลประกอบการของบริษัทอื่นดูจากตารางประกอบ

อย่างไรก็ดี หากดูบริษัทที่สามารถทำกำไรสุทธิแกร่งในปี 2565 เติบโตเกิน 100% แล้วมีแนวโน้มโตต่อเนื่องในปี 2566 นี้ โดยมีนักวิเคราะห์ประเมินไว้ อย่าง บริษัท อาฟเตอร์ ยู จำกัด (มหาชน) หรือ AU โดยทาง บล.ทิศโก้ ประเมินว่าในปี 2566 AU มีกลยุทธ์ในการกลับมาเร่งขยายสาขามากยิ่งขึ้น จากที่ชะลอการขยายสาขาไปในช่วงโควิด-19 โดย AU มีแผนเพิ่มสาขาอีกอย่างน้อย 8 สาขาแบ่งเป็น ร้านขนมหวาน After You 3 สาขาและ AU Marketplace 5 สาขา ซึ่งจะทำให้จำนวนสาขาเพิ่มขึ้นมาอยู่ที่อย่างน้อย 59 สาขา เพื่อเข้าถึงกลุ่มลูกค้าเป้าหมายมากยิ่งขึ้น สำหรับแบรนด์ “ลูกก๊อ” ซึ่งเป็นร้านผลไม้ยังคงมองหาโอกาสขยายมากขึ้นแต่ปัจจุบันสัดส่วนรายได้ยังน้อย และร้าน Mikka Café บริษัทยังตั้งเป้าหมายเพิ่มสาขามาที่ 150 สาขา (จากปัจจุบัน 109 สาขา)
นอกจากนี้ คาดว่าด้วยการบริโภคในร้านที่เพิ่มขึ้นและผลบวกจากการฟื้นตัวของจำนวนนักท่องเที่ยว คาดจะเป็นส่วนช่วยหนุนยอดขายสาขาเติบโต และคงประมาณการผลประกอบการปี 2566 คาดอยู่ที่ 193 ล้านบาท เพิ่มขึ้น 63% เมื่อเทียบกับงวดเดียวของปีก่อน คงคำแนะนำ “ซื้อ” มูลค่าเหมาะสม 15 บาท